**Ұлылардың ізін жалғаған Шәкәрім!**

****

 Шәкәрім Құдайбердіұлы

Қазақ ақыны, философ, аудармашы, композитор, тарихшы, жазушы Шәкәрім Құдайбердіұлы жас кезінен Абай Құнанбайұлының қолында тәрбиеленді. Абай немере інісі Шәкәрімнің дүниеге көзқарасының қалыптасуына, ақындық шеберлігінің шыңдалуына зор әсер етті. Жазып кеткен мұраларын зерделей келе ақынның орыс, араб, парсы, түрік тілдерін жетік меңгергенін және Батыс, Шығыс әдебиетін жақсы білгенін аңғаруға болады. Ақын өлең, дастан, әңгіме, қара сөз, философиялық ой-толғамдары арқылы қазақ өміріндегі оқиғаларға үн қосып отырды.

Шәкәрім Құдайбердіұлының Ұлттық кітапханада сақталған еңбектерінің ең құндысы, жауһары – ақын шығармаларының қолжазбалары.

 **Анадан алғаш туғанымда...**

Анадан алғаш туғанымда,
Жыладым неге дабыстап.
Кiндiктi кесiп қиғанында,
Анамнан кеттiм алыстап.

Ақ бұйымға орап алғанында,
Құндаққа қойды таңып сап.
Жып-жылы суға салғанында,
Денемдi әбден арулап.

Емудi қайдан үйрендiм тап,
Емшектен сүттi сорғанда.
«Кiш-кiшке» неге күлдiм ұнап,
Үш айлық бала болғанда.

Бiр түнде жылап дамыл бермей,
Ояттым неге анамды.
Емiзген оны қиын көрмей,
«Алды ғой,– демей,– мазамды».

Ақ сүтке әбден тойғанымда
Аштықты ұмыттым анықтап.
Жылауды мүлде қойғанымда
Ұйқыда күлдiм шалықтап.

Туғанда кейiп жыладым мен,
Сездiм бе өмiр сырларын.
Өмiрдi сүйiп ұнадым мен,
Бiлдiм бе мұндай қыларын.

Аспанда көрiп жұлдыз бен ай:
«Ержетсем,– дедiм,– соны алам».
Ата-ана қалды, аh, дариға-ай,
Күн болды жер мен – ата-анам.